**ZMLUVA O DIELO**

Uzavretá medzi zmluvnými stranami:

|  |  |
| --- | --- |
| **I.** | **Obec Zemianska Olča** |
| sídlo:IČO:DIČ:bankové spojenie:konajúci: | Hlavná 26, 946 14 Zemianska Olča00 306 720 2021014842 / neplatiteľ DPHpeňažný ústav: Prima Banka a.s. Komárnočíslo účtu: 0903160013/5600 Gustáv Magyarics – starosta obce |
| ako objednávateľom na jednej strane (ďalej len „Objednávateľ“) |

**a**

|  |  |
| --- | --- |
| **II.** | **PROJEKTSERVIS, s.r.o.** |
| sídlo:IČO:DIČ / IČ DPH:zapísaný:bankové spojenie:konajúci: | Dunajské nábrežie 1159/5, 945 05 Komárno, Slovenská republika36 557 5102021791398 / SK2021791398V Obchodnom registri Okresného súdu Nitra, Oddiel: Sro, Vložka číslo: 14479/Npeňažný ústav: UniCredit Bank Czech Republic and Slovakia, a.s., pobočka zahraničnej banky, so sídlom Šancová 1/A, 813 33 BratislavaIBAN: SK83 1111 0000 0066 2221 5003 / SWIFT: UNCRSKBXIng. Blažena Sebenská, konateľ |
| ako zhotoviteľom na strane druhej (ďalej len „Zhotoviteľ“) |

*v zmysle § 536 a nasl. zákona č. 513/1991 Zb. Obchodný zákonník v znení neskorších predpisov*

*túto*

*Zmluvu o dielo (ďalej len „Zmluva“):*

**Článok I.**

**Úvodné ustanovenia**

**1.** Objednávateľ je samostatný územný samosprávny a správny celok Slovenskej republiky založenou podľa zákona č. 369/1990 Z.z. o obecnom zriadení, ktorá má záujem o uchádzať sa o poskytnutie podpory zo štrukturálnych a investičných fondov Európskej únie v súvislosti s vykonávaním svojej činnosti.

**2.** Zhotoviteľ je obchodnou spoločnosťou založenou podľa práva Slovenskej republiky, ktorej predmetom činnosti je okrem iného vykonávanie podnikateľského poradenstva, a tiež ekonomického, organizačného a účtovného poradenstva. Zhotoviteľ má v tejto oblasti bohaté skúsenosti pri vykonávaní poradenstva pri realizácii projektov podporovaných zo štrukturálnych a investičných fondov Európskej únie formou nenávratného finančného príspevku (ďalej len „NFP“).

**3.** Nevyhnutným predpokladom poskytnutia podpory zo štrukturálnych a investičných fondov Európskej únie je podanie žiadosti o poskytnutie NFP a uzatvorenie zmluvy o poskytnutí NFP s príslušným orgánom verejnej moci ako poskytovateľom podpory.

**4.** Zmluvné strany sa dohodli na uzatvorení tejto Zmluvy za účelom vypracovania žiadosti o poskytnutie NFP a vykonanie potrebných činností súvisiacich s prípravou žiadosti o poskytnutie NFP.

.

**Článok II.**

**Predmet Zmluvy**

**1.** Predmetom tejto Zmluvy je záväzok Zhotoviteľa za podmienok uvedených v Zmluve vykonať pre Objednávateľa činnosti súvisiace s vypracovaním žiadosti o poskytnutie nenávratného finančného príspevku s názvom **„Zníženie energetickej náročnosti budovy Materskej školy“**, ktorý je predmetom podanej žiadosti o poskytnutie NFP a uzatvorenej zmluvy o poskytnutí NFP v rámci nasledovnej výzvy na predkladanie žiadostí o poskytnutie NFP:

 Kód výzvy: OPKZP-PO4-SC431-2015-6

Operačný program: Operačný program Kvalita životného prostredia

Prioritná os: 4. Energeticky efektívne nízkouhlíkové hospodárstvo vo všetkých sektoroch

Investičná priorita: 4.3. Podpora energetickej efektívnosti, inteligentného riadenia energie a využívania energie z obnoviteľných zdrojov vo verejných infraštruktúrach, vrátane verejných budov a v sektore bývania

Špecifický cieľ: 4.3.1 Zníženie spotreby energie pri prevádzke verejných budov (ďalej len „Dielo“).

**2.** Zhotoviteľ sa zaväzuje vykonať Dielo uvedené v bode 1 tohto článku Zmluvy v nasledovnom rozsahu:

a) vykonanie činností súvisiacich s posúdením podmienok na spĺňanie kritérií spôsobilosti a ekonomickej životaschopnosti pre čerpanie štrukturálnych a investičných fondov Európskej únie v rámci operačného programu Kvalita životného prostredia

 b) vykonanie úkonov súvisiacich s kontrolou oprávnenosti Objednávateľa ako žiadateľa, najmä

* určenie kategórie podniku v zmysle odporúčania Komisie 2003/361/ES zo 06.05.2003 o vymedzení mikropodnikov, malých a stredných podnikov a nariadenia Komisie (EÚ) č. 651/2014 zo 17.06.2014 o vyhlásení určitých kategórií pomoci za zlučiteľné s vnútorným trhom podľa článkov 107 a 108 zmluvy v platnom znení (ďalej len „Nariadenie Komisie (EÚ) č. 651/2014“),
* posúdenie rizika, či ide o podnik v ťažkostiach v zmysle Nariadenia Komisie (EÚ) č. 651/2014,

c) poskytnutie poradenstva pri zosúladení Objednávateľom plánovaných činností s špecifickým cieľom 4.3.1 Zníženie spotreby energie pri prevádzke verejných budov a príslušnými právnymi predpismi Európskej únie,

d) vypracovanie žiadosti o poskytnutie NFP zo štrukturálnych a investičných fondov Európskej únie v rámci operačného programu Kvalita životného prostredia

 e) vypracovania povinných príloh žiadosti o poskytnutie NFP zo štrukturálnych a investičných fondov Európskej únie, ktorými sú:

* tabuľková časť projektu,
* projekt realizácie,
* čestné vyhlásenia,

f) poskytnutie poradenstva v rámci predmetu tejto Zmluvy súvisiaceho so zabezpečením povinných príloh žiadosti o poskytnutie NFP zo štrukturálnych a investičných fondov Európskej únie predkladaných Objednávateľom, najmä pri:

* zisťovaní príslušnosti a adries orgánov verejnej moci a iných subjektov,
* vypracovaní žiadostí Objednávateľa adresovaných orgánom verejnej moci a iným subjektom,
* kontrole správnosti a úplnosti povinných príloh žiadosti o poskytnutie NFP ako sú napr. listy vlastníctva, katastrálna mapa, účtovné výkazy, daňové priznanie, potvrdenia orgánov verejnej moci,

g) sprostredkovanie spolupráce s odborne spôsobilou osobou pri verejnom obstarávaní, vrátane

* poskytnutia údajov potrebných pre vypracovanie výzvy a súťažných podkladov týkajúcich sa verejného obstarávania,
* konzultácií pri príprave návrhu dodávateľsko – odberateľských zmlúv a kúpno – predajných zmlúv týkajúcich sa verejného obstarávania.

**3.** Zhotoviteľ sa zaväzuje odovzdať Objednávateľovi vykonané Dielo v termíne najneskôr v deň konečného odovzdávania projektov v zmysle vyššie uvedenej výzvy na predkladanie žiadostí o poskytnutie NFP.

**4.** Predmetom tejto Zmluvy je aj záväzok Objednávateľa za podmienok uvedených v Zmluve Dielo prevziať a zaplatiť Zhotoviteľovi cenu za vykonanie Diela vo výške a za podmienok uvedených v Zmluve.

**Článok III.**

**Cena za vykonanie Diela a platobné podmienky**

**1.** Zmluvné strany sa dohodli, že Objednávateľ je povinný zaplatiť Zhotoviteľovi cenu za vykonanie Diela nasledovne:

a) **1. splátka** vo výške 500 EUR bez DPH (slovom päťsto euro), a to bez zbytočného odkladu, najneskôr však do 14 dní po nadobudnutí účinnosti tejto Zmluvy,

(ďalej len „Cena Diela“)

**2.** Zmluvné strany sa dohodli, že Cena Diela je stanovená ako suma bez dane z pridanej hodnoty (DPH) a k takto stanovenej Cene Diela, resp. jej jednotlivým splátkam bude pripočítaná DPH v zmysle príslušných všeobecne záväzných právnych predpisov.

**3.** V Cene Diela nie sú zahrnuté všetky náklady, cestovné náhrady a hotové výdavky (napr. výdavky za poštovné, notárske úkony, správne poplatky, vyhotovenie úradných prekladov, kópií, úradne overených kópií a podobne) potrebné pre riadne vykonanie Diela. Objednávateľ sa zaväzuje zaplatiť Zhotoviteľovi preukázateľne vynaložené náklady a výdavky na základe faktúry Zhotoviteľa, na ktorej vystavenie sa primerane použijú ustanovenia tohto článku Zmluvy.

**4.** Objednávateľ sa zaväzuje zaplatiť Zhotoviteľovi Cenu Diela podľa bodu 1 tohto článku Zmluvy na základe faktúry vystavenú za podmienok uvedených v tomto článku Zmluvy, ktoré Zhotoviteľ vystaví nasledovne:

a) faktúru na zaplatenie 1. splátky Ceny Diela so splatnosťou podľa bodu 1 písm. a) tohto článku Zmluvy bez zbytočného odkladu po nadobudnutí účinnosti tejto Zmluvy,

**5.** Pre vylúčenie akýchkoľvek pochybností sa zmluvné strany vyhlasujú, že Zhotoviteľovi vzniká nárok na zaplatenie Ceny Diela podľa bodu 1 tohto článku Zmluvy okamihom vzniku právnej skutočnosti uvedenej v bode 1 tohto článku Zmluvy, a to aj v prípade, ak:

a) Zhotoviteľ nevystaví faktúru na zaplatenie 1. splátky Ceny Diela z dôvodu neposkytnutia alebo nedostatočného poskytnutia potrebnej súčinnosti zo strany Objednávateľa, alebo nesplnenia povinností alebo nedostatočného splnenia povinnosti Objednávateľa,

b) Objednávateľ nezabezpečí potrebný objem finančných prostriedkov na financovanie a realizáciu projektu, ktorý je predmetom žiadosti o poskytnutie NFP alebo projekt nerealizuje z akýchkoľvek iných dôvodov (bez zavinenia Zhotoviteľa),

c) Objednávateľ zabezpečí činnosti uvedené v článku II. tejto Zmluvy prostredníctvom tretích osôb alebo prostredníctvom vlastných zamestnancov bez toho, aby sa so Zhotoviteľom na takomto postupe dohodol a uzatvoril so Zhotoviteľom dodatok k k tejto Zmluve týkajúci sa zmeny rozsahu predmetu Zmluvy a Ceny Diela.

**6.** Zhotoviteľ je povinný doručiť Objednávateľovi faktúry vystavené podľa tejto Zmluvy bez zbytočného odkladu po ich vystavení. Faktúra Zhotoviteľa musí mať všetky náležitosti daňového dokladu v zmysle zákona č. 222/2004 Z. z. o dani z pridanej hodnoty v znení neskorších predpisov platného a účinného ku dňu uskutočnenia zdaniteľného plnenia. V prípade, ak by bola faktúra, ktorá nespĺňa náležitosti podľa predchádzajúcej vety oprávnene vrátená Zhotoviteľovi na doplnenie, počas dopĺňania náležitostí faktúry lehota splatnosti faktúry neplynie.

**7.** Faktúry Zhotoviteľa vystavené podľa tejto Zmluvy sú splatné v lehote splatnosti uvedenej v príslušnej faktúre, a to bezhotovostným prevodom na bankový účet Zhotoviteľa uvedený v tejto Zmluve. Zmluvné strany sa dohodli, že faktúry Zhotoviteľa sa považujú za zaplatené dňom pripísania celej príslušnej fakturovanej sumy na bankový účet Zhotoviteľa uvedený v tejto Zmluve alebo na iný bankový účet, ktorý je uvedený vo faktúre Zhotoviteľa.

**8.** Zmluvné strany sa dohodli, že pri omeškaní Objednávateľa s úhradou faktúry je Zhotoviteľ oprávnený od Objednávateľa požadovať zmluvnú pokutu vo výške 0,05 % z dlžnej sumy za každý deň omeškania a Objednávateľ je povinný požadovanú zmluvnú pokutu Zhotoviteľovi uhradiť.

**Článok IV.**

**Ďalšie práva, povinnosti a vyhlásenia Zhotoviteľa**

**1.** Zhotoviteľ sa zaväzuje vykonať Dielo s vynaložením odbornej starostlivosti, podľa svojich najlepších odborných skúseností a schopností, a v čase dohodnutom touto Zmluvou. Pre vylúčenie akýchkoľvek pochybností sa zmluvné strany vyhlasujú, že Zhotoviteľ zodpovedá za formálnu správnosť žiadosti o poskytnutie NFP a povinných príloh žiadosti o poskytnutie NFP, avšak žiadnym spôsobom nezodpovedá a neposkytuje žiadne záruky za úspešnosť žiadosti o poskytnutie NFP v procese hodnotenia žiadostí o poskytnutie NFP a/alebo v procese výberu úspešných žiadostí o poskytnutie NFP zo strany príslušného orgánu verejnej moci ako poskytovateľa NFP zo štrukturálnych a investičných fondov Európskej únie. Pre vylúčenie akýchkoľvek pochybností sa zmluvné strany aj vyhlasujú, že Zhotoviteľ zodpovedá za formálnu správnosť dokumentov uvedených v článku II. bod 2 tejto Zmluvy vypracovaných pre potreby riadiaceho orgánu alebo sprostredkovateľského orgánu poskytujúceho NFP, avšak žiadnym spôsobom nezodpovedá a neposkytuje žiadne záruky za obsahovú nesprávnosť týchto dokumentov založenú na podkladoch a informáciách poskytnutých Objednávateľom a namietanú zo strany riadiaceho orgánu alebo sprostredkovateľského orgánu poskytujúceho NFP.

**2.** Zhotoviteľ je oprávnený vykonať Dielo prostredníctvom tretích osôb (subdodávateľov) aj bez predchádzajúceho písomného súhlasu Objednávateľa. V prípade vykonania Diela alebo jeho časti subdodávateľmi zodpovedá Zhotoviteľ za realizáciu, rozsah, kvalitu a parametre Diela akoby Dielo alebo jeho časti vykonával sám.

**3.** Zhotoviteľ vyhlasuje, že je oprávnený a spôsobilý vykonávať činnosti, ktoré sú predmetom Zmluvy a jeho zamestnanci, ako aj zamestnanci jeho subdodávateľov, ktorých Zhotoviteľ pri vykonaní Diela využije, sú pre túto činnosť v plnom rozsahu náležite kvalifikovaní.

**4.** Zhotoviteľ je povinný postupovať pri vykonávaní Diela na základe pokynov Objednávateľa a vychádzať z informácií a podkladov dodaných Objednávateľom. Zhotoviteľ nezodpovedá za chyby v pokynoch alebo podkladoch Objednávateľa, je však povinný upozorniť Objednávateľa bez zbytočného odkladu na nevhodnú povahu podkladov prevzatých od Objednávateľa alebo pokynov daných mu Objednávateľom na vykonanie Diela, ak Zhotoviteľ mohol túto nevhodnosť zistiť pri vynaložení odbornej starostlivosti. Ak nevhodné podklady alebo pokyny prekážajú v riadnom vykonávaní Diela, je Zhotoviteľ povinný jeho vykonávanie v nevyhnutnom rozsahu prerušiť do doby výmeny podkladov alebo zmeny pokynov Objednávateľa alebo písomného oznámenia Objednávateľa, že Objednávateľ trvá na vykonávaní Diela s použitím odovzdaných podkladov a daných pokynov.

**5.** Zmluvné strany sa dohodli, že v prípade, ak by pokyny Objednávateľa dané Zhotoviteľovi pri vykonávaní Diela zakladali alebo mali zakladať zmenu rozsahu predmetu Zmluvy a Ceny Diela, nie je Zhotoviteľ povinný postupovať pri vykonávaní Diela podľa takýchto pokynov a v prípade, ak vo vykonávaní Diela nie je možné ďalej pokračovať, je povinný jeho vykonávanie v nevyhnutnom rozsahu prerušiť, až do doby uzavretia písomného dodatku k tejto Zmluve, na základe ktorého sa zmluvné strany dohodnú na potrebnej zmene rozsahu predmetu Zmluvy a Ceny Diela.

**6.** Zmluvné strany sa dohodli, že o dobu, po ktorú bolo potrebné vykonávanie Diela podľa bodov 4 a 5 tohto článku Zmluvy prerušiť, sa predlžuje lehota určená na dokončenie Diela podľa článku II. bod 3 tejto Zmluvy.

**Článok V.**

**Ďalšie práva, povinnosti a vyhlásenia Objednávateľa**

**1.** Objednávateľ sa zaväzuje poskytovať Zhotoviteľovi pri vykonávaní Diela potrebnú súčinnosť, najmä sa zaväzuje včas Zhotoviteľovi:

a) poskytnúť všetky informácie, ktoré by mohli mať vplyv na postup Zhotoviteľa pri vykonávaní Diela,

b) poskytnúť pravdivé a neskreslené informácie o svojom podnikateľskom zámere, ako aj o ekonomických ukazovateľoch Objednávateľa v rozsahu potrebnom pre riadne vykonávanie Diela,

c) sprístupniť podklady, doklady alebo akúkoľvek inú dokumentáciu, ktoré sú potrebné pre riadne vykonávanie Diela alebo ktoré si Zhotoviteľ vyžiada, včas – min. do 14 dní pred odovzdaním príslušnej časti diela,

d) oznámiť všetky skutočnosti, ktoré majú alebo môžu mať vplyv na splnenie oznamovacích povinností Objednávateľa voči riadiacemu orgánu alebo sprostredkovateľskému orgánu poskytujúcemu NFP v zmysle zmluvy o poskytnutí NFP, napr. zmeny vo vlastníckej štruktúre Objednávateľa, zmena obchodného mena alebo adresy sídla Objednávateľa, odvolanie a vymenovanie konateľov a podobne,

e) na jeho požiadanie vyčleniť potrebný okruh zamestnancov, ktorí sa v rozsahu požadovanom Zhotoviteľom budú priamo podieľať na vykonávaní Diela za účelom zabezpečenia rýchleho a efektívneho poskytnutia potrebnej súčinnosti zo strany Objednávateľa,

f) vytvoriť riadne podmienky pre vykonanie činností uvedených v článku II. tejto Zmluvy.

**2.** Objednávateľ podpisom tejto zmluvy vyhlasuje, že v prípade, ak si nesplní informačnú povinnosť voči Zhotoviteľovi podľa bodu 1 tohto článku Zmluvy

a) zaväzuje sa, že Zhotoviteľovi nahradí všetky náklady, sankcie alebo akúkoľvek inú škodu, ktoré Zhotoviteľovi vzniknú v súvislosti s konaním príslušného správcu dane voči Zhotoviteľovi (napr. v dôsledku vzniku daňovej povinnosti Zhotoviteľa) v dôsledku nesplnenia si informačnej povinnosti Objednávateľa a súčasne

b) je Zhotoviteľ oprávnený od Objednávateľa požadovať zaplatenie zmluvnej pokuty vo výške 1 000,- EUR (slovom tisíc euro).

**Článok VI.**

**Miesto plnenia a odovzdanie Diela**

**1.** Zhotoviteľ vykoná Dielo vo svojich priestoroch na adrese sídla Zhotoviteľa. V prípade potreby je Zhotoviteľ oprávnený vykonávať Dielo aj v priestoroch Objednávateľa alebo na inom mieste určenom Zhotoviteľom.

**2.** Zhotoviteľ je povinný odovzdať vykonané Dielo Objednávateľovi najneskôr v lehote určenej na dokončenie Diela podľa článku II. bod 3 tejto Zmluvy, pričom skutočný termín dokončenia a skutočný termín odovzdania Diela (ďalej len „Deň odovzdania“) je Zhotoviteľ povinný písomne oznámiť Objednávateľovi najmenej 14 dní vopred. V písomnom oznámení podľa predchádzajúcej vety Zhotoviteľ zároveň vyzve Objednávateľa na preberacie konanie.

**3.** Zmluvné strany sa dohodli, že Dielo sa považuje za riadne odovzdané, keď Zhotoviteľ odovzdá Objednávateľovi v lehote určenej na dokončenie Diela podľa článku II. bod 3 tejto Zmluvy žiadosť o poskytnutie NFP a povinné prílohy žiadosti o poskytnutie NFP.

**4.** Objednávateľ sa zaväzuje v Deň odovzdania:

a) zúčastniť preberacieho konania týkajúceho sa Diela,

b) podpísať písomný protokol o odovzdaní a prevzatí vykonaného Diela a

c) prevziať od Zhotoviteľa vykonané Dielo.

**5.** Zmluvné strany sa dohodli, že písomným protokolom o odovzdaní a prevzatí vykonaného Diela nie je dotknutá možnosť zmluvných strán vyhotoviť dokument slúžiaci ako doklad o čiastkovom vykonaní činností a/alebo odovzdaní dokumentov, alebo ako podklad pre fakturáciu vykonaných činností zo strany Zhotoviteľa.

**6.** Zhotoviteľ zodpovedá za vady a nedorobky, ktoré má Dielo v Deň odovzdania, a ktoré sú uvedené v písomnom protokole o odovzdaní a prevzatí vykonaného Diela. Objednávateľ je povinný Dielo prevziať aj v prípade, ak má Dielo drobné vady alebo nedorobky, ktoré nebránia využitiu Diela. V tomto prípade sa zoznam drobných vád a nedorobkov a lehota na ich odstránenie uvedú v písomnom protokole o odovzdaní a prevzatí vykonaného Diela.

**7.** Zhotoviteľ sa zaväzuje začať s odstraňovaním vád a nedorobkov, ktoré má Dielo v Deň odovzdania a ktoré sú uvedené v písomnom protokole o odovzdaní a prevzatí vykonaného Diela, najneskôr v lehote 7 pracovných dní odo Dňa odovzdania, a to na základe údajov uvedených v písomnom protokole o odovzdaní a prevzatí vykonaného Diela. V deň odstránenia vád a nedorobkov, ktoré má Dielo v Deň odovzdania, Zhotoviteľ a Objednávateľ podpíšu písomný záznam o odstránení vád a nedorobkov Diela.

**Článok VII.**

**Zachovávanie mlčanlivosti**

**1.** Zmluvné strany sa zaväzujú, že obchodné alebo technické informácie, s ktorými budú Objednávateľ alebo Zhotoviteľ oboznámení v priebehu platnosti tejto Zmluvy, sú predmetom obchodného tajomstva a nebudú použité na akýkoľvek iný, než zmluvný účel a nebudú sprístupnené tretej osobe. Zmluvné strany sú si vedomé následkov, ktoré môžu byť voči ním uplatňované v prípade porušenia tohto záväzku. Toto ustanovenie sa nevzťahuje na údaje známe pred uzavretím tejto Zmluvy alebo na údaje všeobecne známe.

**2.** Zmluvné strany sa zaväzujú, že budú zachovávať mlčanlivosť o všetkých poznatkoch a informáciách, ktoré si navzájom poskytli pri vzájomných rokovaniach o uzavretí tejto Zmluvy, ako aj o všetkých poznatkoch a informáciách, ktoré získajú v súvislosti s výkonom práv a povinností vyplývajúcich z tejto Zmluvy; tento záväzok mlčanlivosti sa nevzťahuje na prípady, ak zmluvná strana poskytne informácie alebo písomnosti súvisiace so Zmluvou tretím osobám, ktoré jej poskytujú odborné služby a ktoré majú zákonom uloženú povinnosť mlčanlivosti (napr. advokátom v súvislosti s poskytovaním právnej pomoci, daňovým poradcom v súvislosti s poskytovaním daňového poradenstva).

**3.** Zmluvné strany sa zároveň zaväzujú, že nič z toho, čo sa v súvislosti s touto Zmluvou dozvedeli alebo ešte len dozvedia, nepoužijú v rozpore so záujmami druhej zmluvnej strany.

**4.** Záväzok mlčanlivosti podľa tejto Zmluvy platí i po skončení platnosti tejto Zmluvy; od tejto povinnosti môže byť zmluvná strana oslobodená len v prípade, ak tak ustanovuje všeobecne záväzný právny predpis alebo písomným vyhlásením druhej zmluvnej strany.

**5.** Zmluvné strany sa zaväzujú, že nesprístupnia obsah tejto zmluvy žiadnej tretej osobe a jej kópie budú vyhotovovať len v prípade, ak to bude nevyhnutné v súvislosti s výkonom ich práv a povinností vyplývajúcich z tejto Zmluvy; tento záväzok sa nevzťahuje na prípady, ak tak ustanovuje všeobecne záväzný právny predpis alebo ak zmluvnú stranu od tejto povinnosti oslobodí druhá zmluvná strana písomným vyhlásením, alebo na prípady, ak zmluvná strana sprístupní obsah tejto Zmluvy tretím osobám, ktoré jej poskytujú odborné služby a ktoré majú zákonom uloženú povinnosť mlčanlivosti.

**Článok VIII.**

**Vyššia moc**

Ak niektorá zo zmluvných strán nie je schopná plniť svoje povinnosti v zmysle Zmluvy z dôvodu, ktorý je mimo vôle oboch zmluvných strán (vyššia moc), takéto neplnenie povinností sa nebude považovať za porušenie Zmluvy. Udalosti z vyššej moci sú všetky nepredvídateľné okolnosti (napr. vojna, celoštátny štrajk, zemetrasenie, povodeň, požiar, teroristický čin, atď.), ktoré nie je možné očakávať a nenastanú z vôle zmluvných strán, a ktoré priamo bránia dotknutej zmluvnej strane vo výkone povinností v zmysle Zmluvy. Na žiadosť druhej zmluvnej strany je dotknutá zmluvná strana povinná predložiť primeraný doklad potvrdzujúci udalosť vyššej moci vydaný štátnym orgánom, stavovskou organizáciou alebo iným príslušným subjektom v krajine pôvodu udalosti, ak je to objektívne možné.

**Článok IX.**

**Rozhodné právo a jurisdikcia**

**1.** Zmluvné strany sa dohodli, že táto Zmluva sa riadi a vykladá podľa platných ustanovení právneho poriadku Slovenskej republiky. Právne vzťahy zmluvných strán, ktoré nie sú výslovne upravené v tejto Zmluve, sa riadia ustanoveniami zákona č. 513/1991 Zb. Obchodný zákonník v znení neskorších predpisov a ostatných všeobecne záväzných právnych predpisov Slovenskej republiky. Táto dohoda zmluvných strán predstavuje voľbu rozhodného práva zmluvnými stranami v zmysle článku 3 ods. 1 Dohovoru o rozhodnom práve pre zmluvné záväzky (Rímsky dohovor 1980) a článku 3 ods. 1 nariadenia Európskeho parlamentu a Rady (ES) č. 593/2008 o rozhodnom práve pre zmluvné záväzky (Rím I) v platnom znení. Zmluvné strany sa zároveň v zmysle článku 6 Dohovoru Organizácie spojených národov o zmluvách o medzinárodnej kúpe tovaru (Viedenský dohovor OSN) dohodli, že vylučujú pôsobnosť a použitie tohto dohovoru na ich zmluvný vzťah založený touto Zmluvou.

**Článok X.**

**Doručovanie**

**1.** Zmluvné strany sa dohodli, že všetky dokumenty a/alebo písomnosti, ktoré je potrebné doručovať druhej zmluvnej strane v súvislosti s plnením predmetu tejto Zmluvy, sú zmluvné strany povinné doručiť na adresu sídiel zmluvných strán, ktoré sú uvedené v tejto Zmluve alebo sú zapísané v obchodnom registri krajiny, v ktorej má zmluvná strana sídlo, pokiaľ sa zmluvné strany preukázateľne nedohodnú na tom, že postačuje aj doručenie elektronickými prostriedkami. V prípade akejkoľvek zmeny identifikačných údajov týkajúcich sa zmluvných strán uvedených v tejto Zmluve sa príslušná zmluvná strana zaväzuje bezodkladne o takejto zmene informovať druhú zmluvnú stranu.

**2.** Akýkoľvek dokument a/alebo písomnosť, ak je doručovaný osobne, sa bude považovať za doručený v deň jeho fyzického doručenia, ktorý bude vyznačený na dokumente a/alebo písomnosti adresátom, a ak je doručovaný prostredníctvom pošty, sa bude považovať za doručený dňom jeho fyzického doručenia, ktorý bude vyznačený na doručenke. Akýkoľvek dokument doručovaný elektronickými prostriedkami sa považuje za doručený odoslaním na e-mailovú adresu príslušnej zmluvnej strany, ktorá bola preukázateľne určená touto zmluvnou stranou pre doručovanie dokumentov elektronickými prostriedkami.

**3.** Dokumenty a/alebo písomnosti doručované zmluvnej strane sa považujú za doručené aj v prípade, ak budú zaslané doporučene na adresu sídla príslušnej zmluvnej strany uvedenú v tejto Zmluve, zapísanú v obchodnom registri krajiny, v ktorej má zmluvná strana sídlo alebo na inú adresu príslušnej zmluvnej strany, ktorá bola preukázateľne písomne oznámená druhej zmluvnej strane pred odoslaním dokumentu a/alebo písomnosti, zásielka bude uložená na pošte a márne uplynie úložná lehota na prevzatie zásielky. Za deň doručenia dokumentu a/alebo písomnosti sa v takom prípade považuje desiaty deň od uloženia zásielky na pošte, aj keď sa zásielka odosielateľovi vráti ako nedoručená alebo nedoručiteľná.

**Článok XI.**

**Ukončenie Zmluvy**

**1.** Zmluvné strany sa dohodli, že táto Zmluva môže skončiť len na základe písomnej dohody zmluvných strán alebo odstúpením od Zmluvy z dôvodov uvedených v tejto Zmluve.

**2.** Objednávateľ môže odstúpiť od Zmluvy z nasledovných dôvodov na strane Zhotoviteľa:

a) ak Zhotoviteľ ani po predchádzajúcom písomnom upozornení Objednávateľa nevykonáva Dielo alebo ho vykonáva v rozpore so svojimi povinnosťami uvedenými v článku IV. tejto Zmluvy,

b) ak bol na majetok Zhotoviteľa vyhlásený konkurz alebo ak bol podaný návrh na vyhlásenie konkurzu alebo ak sa voči Zhotoviteľovi vedie exekučné konanie.

**3.** Zhotoviteľ môže odstúpiť od Zmluvy z nasledovných dôvodov na strane Objednávateľa:

a) ak je Objednávateľ v omeškaní s úhradou akejkoľvek faktúry vystavenej podľa tejto Zmluvy po dobu viac ako 30 dní,

b) ak bol na majetok Objednávateľa vyhlásený konkurz alebo ak bol podaný návrh na vyhlásenie konkurzu alebo ak sa voči Objednávateľovi vedie exekučné konanie.

**4.** Dôvody uvedené v bode 2 písm. b) a bode 3 tohto článku Zmluvy sa považujú za podstatné porušenie zmluvných povinností zmluvných strán a oprávnená zmluvná strana má nárok odstúpiť od Zmluvy bez poskytnutia dodatočnej lehoty druhej zmluvnej strane. Takéto odstúpenie od Zmluvy nadobúda účinnosť dňom doručenia písomného oznámenia o odstúpení od tejto Zmluvy druhej zmluvnej strane.

**5.** Zmluvné strany sa dohodli, že strata platnosti tejto Zmluvy nemá vplyv na akékoľvek práva a záväzky zmluvných strán v súvislosti s náhradou škody, nárokmi na zmluvné pokuty alebo iné odškodnenia pre neplnenie akejkoľvek povinnosti podľa tejto Zmluvy, ktorá mala byť splnená pred stratou platnosti Zmluvy.

**Článok XII.**

**Ochrana osobných údajov**

**1.** Zmluvné strany vyhlasujú, že v prípade, ak pri vykonávaní činností, ktoré sú predmetom tejto Zmluvy, dôjde k poskytnutiu osobných údajov dotknutých osôb, v zmysle zákona č. 122/2013 Z. z. o ochrane osobných údajov a o zmene a doplnení niektorých zákonov v znení zákona č. 84/2014 Z. z. (ďalej len „zákon o ochrane osobných údajov“) má objednávateľ postavenie prevádzkovateľa a zhotoviteľ má postavenie sprostredkovateľa s právami a povinnosťami uvedenými v zákonom o ochrane osobných údajov.

**2.** Zhotoviteľ je oprávnený na základe tejto Zmluvy v mene Objednávateľa začať so spracúvaním osobných údajov dotknutých osôb odo dňa účinnosti tejto Zmluvy.

**3.** Zhotoviteľ je oprávnený spracúvať osobné údaje dotknutých osôb v mene Objednávateľa za účelom naplnenia predmetu tejto Zmluvy.

**4.** Osobné údaje dotknutých osôb budú spracúvané v informačnom systéme ITMS v rozsahu potrebnom na splnenie požadovaného účelu.

**5.** Dotknutými osobami na účely spracúvania osobných údajov podľa tejto Zmluvy sú fyzické osoby – zamestnanci Objednávateľa.

**6.** Zhotoviteľ je povinný spracúvať osobné údaje dotknutých osôb iba za podmienok stanovených v zákone o ochrane osobných údajov a v tejto Zmluve, pričom je oprávnený vykonávať s osobnými údajmi dotknutých osôb všetky povolené operácie uvedené v § 4 ods. 3 písm. a) prvá veta zákona o ochrane osobných údajov s výnimkou cezhraničného prenosu osobných údajov.

**7.** Objednávateľ vyhlasuje, že pri výbere Zhotoviteľa ako sprostredkovateľa dbal na jeho odbornú, technickú, organizačnú a personálnu spôsobilosť a jeho schopnosť zaručiť bezpečnosť spracúvaných osobných údajov opatreniami podľa § 19 ods. 1 zákona o ochrane osobných údajov.

**8.** Objednávateľ súhlasí, aby Zhotoviteľ vykonával spracúvanie osobných údajov aj prostredníctvom inej osoby, t.j. prostredníctvom subdodávateľa v zmysle § 8 ods. 5 zákona o ochrane osobných údajov.

**9.** Práva a povinnosti Objednávateľa a Zhotoviteľa pri spracúvaní osobných údajov v zmysle zákona o ochrane osobných údajov a podľa tejto Zmluvy sú pre obe zmluvné strany záväzné po celú dobu trvania tejto Zmluvy.

**Článok XIII.**

**Záverečné ustanovenia**

**1.** Zmluvné strany sa dohodli, že si budú poskytovať potrebnú súčinnosť pri plnení záväzkov z tejto Zmluvy a navzájom sa budú riadne a včas informovať o všetkých skutočnostiach, ktoré môžu mať vplyv na plnenie záväzkov zmluvných strán podľa tejto Zmluvy.

**2.** K zmene obsahu tejto Zmluvy môže dôjsť len na základe vzájomnej dohody zmluvných strán vo forme postupne očíslovaných písomných dodatkov k tejto Zmluve.

**3.** Zhotoviteľ týmto udeľuje Objednávateľovi súhlas na použitie Diela a jeho jednotlivých súčastí spôsobom, v rozsahu a na čas nevyhnutný na dosiahnutie účelu tejto Zmluvy a získania NFP. Zmluvné strany sa dohodli, že odmena za použitie Diela podľa predchádzajúcej vety je zahrnutá v Cene Diela.

**4.** Zmluvné strany sa dohodli, že pokiaľ v tejto Zmluve nie je uvedené inak, akékoľvek zmluvné pokuty podľa tejto Zmluvy budú požadované a je na ne nárok popri akýchkoľvek právach a nárokoch vyplývajúcich príslušnej zmluvnej strane z právneho poriadku alebo z tejto Zmluvy. Uplatnením zmluvnej pokuty nie je dotknutá povinnosť príslušnej zmluvnej strany riadne plniť svoje povinnosti podľa tejto Zmluvy ani právo príslušnej oprávnenej zmluvnej strany na náhradu škody, ktorá jej vznikla porušením povinnosti druhej zmluvnej strany, a to v celej výške tejto náhrady, teda aj vo výške, ktorá presahuje dohodnutú zmluvnú pokutu. Zmluvné strany sa dohodli, že v prípade, ak v Zmluve nie je uvedené inak, je zmluvná pokuta splatná v lehote 7 pracovných dní odo dňa doručenia výzvy príslušnej povinnej zmluvnej strany na jej úhradu. Pre vylúčenie akýchkoľvek pochybností zmluvné strany vyhlasujú, že zaplatením zmluvnej pokuty nie je dotknuté právo príslušnej zmluvnej strany od tejto Zmluvy odstúpiť.

**5.** Ak nie v tejto Zmluve uvedené inak, žiadna zo zmluvných strán nie je oprávnená postúpiť alebo previesť žiadne práva alebo povinnosti podľa tejto Zmluvy bez predchádzajúceho písomného súhlasu druhej zmluvnej strany.

**6.** Pokiaľ ktorékoľvek ustanovenie tejto Zmluvy, alebo jeho časť, je alebo sa stane neplatným alebo nevynútiteľným rozhodnutím súdu či iného príslušného orgánu verejnej moci, nebude mať táto neplatnosť alebo nevynútiteľnosť vplyv na platnosť či vynútiteľnosť ostatných ustanovení tejto Zmluvy alebo jej častí, pokiaľ nevyplýva priamo z obsahu Zmluvy, že toto ustanovenie alebo jeho časť nemožno oddeliť od ďalšieho obsahu. Namiesto neúčinných ustanovení a na vyplnenie medzier sa použije úprava, ktorá, pokiaľ je to právne možné, sa čo najviac približuje zmyslu a účelu tejto Zmluvy, pokiaľ pri uzatváraní tejto Zmluvy zmluvné strany túto otázku brali do úvahy.

**7.** Táto Zmluva je vyhotovená v dvoch rovnopisoch v slovenskom znení, po jednom pre každú zo zmluvných strán.

**8.** Na predmet zmluvy nebolo potrebné vykonať verejné obstarávanie, nakoľko sa jedná o zákazku podľa § 4 ods. 3 písm. a.) a uplatňuje sa postup podľa § 9 ods. 9 zákona o verejnom obstarávaní .

**9.** Táto Zmluva nadobúda platnosť dňom jej podpisu oprávnenými zástupcami oboch zmluvných strán a účinnosť deň po zverejnení na internetovej stránke objednávateľa Obce Zemianska Olča.

**10.** Zmluvné strany vyhlasujú, že si túto Zmluvu riadne prečítali a potvrdzujú, že táto Zmluva je zrozumiteľná a určitá a vyjadruje ich skutočnú, slobodnú a vážnu vôľu, nie je uzatvorená v tiesni za nápadne nevýhodných podmienok a na znak súhlasu ju vlastnoručne podpísali.

V Komárne, dňa 02.03.2016 V Komárne, dňa 02.03.2016

**Objednávateľ: Zhotoviteľ:**

|  |  |  |
| --- | --- | --- |
| **Gustáv Magyarics**starosta obce Zemianska Olča |  | **PROJEKTSERVIS, s.r.o.**Ing. Blažena Sebenskákonateľ |